KIRJALLINEN KYSYMYS E-1041/01

esittäjä(t): Camilo Nogueira Román (Verts/ALE) neuvostolle

(3. huhtikuuta 2001)

Aihe: Joukkohaudat ja siviilien katoamiset Teteniassa

Ihmisoikeusjärjestöt kuten Human Rights Watch ovat tehneet ilmoituksia Teteniassa tapahtuneista siviilien katoamisista ja siellä olevista joukkohaudoista, joista on löydetty sadoittain ruumiita Venäjän aloittaman sodan seurauksena. Euroopan neuvoston ihmisoikeuskomissaari Álvaro Gil-Robles kävi hiljattain Moskovassa ilmaisemassa Venäjän viranomaisille vastalauseensa siitä, että venäläisiä sotilaita jätetään rankaisematta Teteniassa tehdyistä hirveistä rikoksista.

Mihin toimiin neuvosto on ryhtynyt lopettaakseen nämä hirveydet ja löytääkseen sodan lopettamiseksi poliittisen ratkaisun, joka tunnustaa Tetenian kansan vapauden?

Vastaus

(27. syyskuuta 2001)

EU on selvästi ilmaissut vastustavansa kaikkia ihmisoikeuksiin ja ihmisarvoon kohdistuvia hyökkäyksiä Teteniassa niiden tekijöistä riippumatta. EU on myöntänyt vaikeudet, joita Venäjällä on Teteniassa, mutta arvostellut erityisen voimakkaasti Venäjän hallitusta Venäjän federaation menettelystä Tetenian tasavallassa. EU on useita kertoja tuonut asian esille yhteyksissä Venäjän viranomaisten kanssa korkeimmalla tasolla. Siitä keskusteltiin Tukholmassa 23. maaliskuuta Eurooppa-neuvoston ja presidentti Putinin välisessä kokouksessa ja jälleen EU:n ja Venäjän yhteistyöneuvostossa Luxemburgissa 10. huhtikuuta. Puheenjohtajavaltio käsitteli asiaa myös huippukokouksessa presidentti Putinin kanssa Moskovassa 17. toukokuuta.

Selkkauksen alusta lähtien EU on antanut täyden tukensa sekä Etyjin avustustyöryhmälle että Euroopan neuvostolle. EU toteaa, että näillä elimillä voi olla varsin tärkeä merkitys Tetenian ihmisoikeustilanteen parantamisessa ja kaikkien raportoitujen katoamistapausten tutkimisessa. EU panikin tyytyväisenä merkille Álvaro Gil-Roblesin vierailun Moskovaan. EU ilmaisee tyytyväisyytensä siihen, että on perustettu yhteinen työryhmä, jossa ovat edustettuina Venäjän valtakunnansyyttäjän virasto, Tetenian yleisen syyttäjän virasto ja Venäjän presidentin Tetenian erityinen ihmisoikeusedustaja Vladimir Kalamanov. Työryhmää avustavat Euroopan neuvoston asiantuntijat.

EU on aina omaksunut selkeän ja periaatteellisen kannan ja joutunut maksamaan siitä kalliisti välittömissä suhteissaan Venäjään. Tässä suhtautumistavassa on noudatettu täysin EU:n yleistä ihmisoikeuksia koskevaa kantaa sellaisena kuin se esitetään päätöslauselmassa, jonka EU esitti YK:n ihmisoikeustoimikunnan istunnossa vuonna 2000 (2000/58) ja jossa luetellaan ja tuomitaan kokonaan ja selvästi ihmisoikeuksien ja humanitaarisen oikeuden loukkaukset Teteniassa. Toimikunnan tämän vuoden istunnossa EU pyrki jälleen pääsemään Venäjän kanssa yhteisymmärrykseen puheenjohtajan yhteisestä julkilausumasta Tetenian tilanteesta. Pyrkimykset eivät kuitenkaan tuottaneet tulosta, ja sen sijaan annettiin päätöslauselma (2001/24). Venäjän viranomaisten neuvottelujen aikana tekemät myönnytykset osoittavat, että Venäjä on yhä valmiimpi tunnustamaan omat laiminlyöntinsä ja toimimaan yhteistyössä kansainvälisen yhteisön kanssa.

Joka tapauksessa neuvosto on vakuuttunut siitä, että sitoutuminen on EU:lle paras keino työskennellä Venäjän federaation Tetenian tasavallan tilanteen parantamiseksi. Ilman vuoropuhelua meillä ei olisi minkäänlaista keinoa esittää Venäjälle vaatimustamme siitä, että se noudattaa kansainvälisiä sitoumuksiaan. Vain tämän Venäjän kanssa käytävän vuoropuhelun avulla voidaan konkreettisesti edistää humanitaarista apua ja ihmisoikeuksien suojelua Teteniassa asuvien väestöjen hyväksi.

Neuvosto uskoo, että tämän näkemyksen puolesta puhuu se, että Venäjä on toteuttanut joitakin oikeansuuntaisia toimia, vaikkakin varsin myöhään eikä riittävässä määrin. Vieraillessaan Moskovassa Álvaro Gil-Robles huomasi myönteistä kehitystä, erityisesti Venäjän entistä voimakkaamman poliittisen tahdon edetä Teteniassa demokratian rakentamisen, jälleenrakennuksen, rauhan palauttamisen ja poliittisten ratkaisujen etsimisen keinoin. Vladimir Kalamanovin viraston työskentely, johon osallistuu Euroopan neuvoston asiantuntijoita, siviilioikeudellisen lainkäyttövallan toteuttaminen, ensimmäiset syytteet ihmisoikeuksien loukkauksista ja joidenkin jälleenrakennustoimenpiteiden hyväksyminen ovat ensimmäisiä, vaikkakin riittämättömiä askelia oikeaan suuntaan. Neuvosto aikoo kuitenkin edelleen painostaa venäläisiä viranomaisia saattamaan kaikki ihmisoikeuksien loukkauksiin syyllistyneet oikeuden eteen.